Tamezwarut yerzan tusnasɣelt ad d-tili ilmend n tezṛi n Barthes Roland, ad d-nessufeɣ yes-s amenzamek akked teyḍumak n yal tanfalit tukrift, ad d-nebeyyen yes-s amesɣal d umesɣul n yal tayunt di tefyirt iman-is. Ɣer tama-s kan ad d-nernu amenzamek amatu n tenfalit akked teyḍumak i tesɛa. Ma d tis snat yerzan taseddast ad nesseqdec deg-s kṛad n temhal tiglamanin i ilaqen ɣef wugum anmuddis, allalen-agi d timerna, tamkkust akked tukksa n yiwalacen imawalen akked ijerrumanen. Tineḍfaṛ n yal tamhelt ad tt-id-nessers degyidis-is. S wakka deg yal asnas n temhal-agi ad aɣ-d-iban ma yella kra n tezrert i sɛan ɣef ukarif n tenfaliwin tukrifin akked yimenzumak d teyḍumak-nsent, dayen i yes-s ara d-nebnu tamiwin timsegziyin i ara d-nessers di taggara n yal tasleḍt.